CELEX: 32016D0014
Language: mt
Date: 2016-05-18 00:00:00
Title: Deċiżjoni (UE) 2016/868 tal-Bank Ċentrali Ewropew tat-18 ta' Mejju 2016 li temenda d-Deċiżjoni BĊE/2014/6 dwar l-organizzazzjoni ta' miżuri ta' tħejjija għall-ġbir ta' mikrodejta dwar il-kreditu għall-iżvilupp u l-produzzjoni tal-istatistika mis-Sistema Ewropea tal-Banek Ċentrali (BĊE/2016/14)

1.6.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 144/99
               
            DEĊIŻJONI (UE) 2016/868 TAL-BANK ĊENTRALI EWROPEW
      tat-18 ta' Mejju 2016
      li temenda d-Deċiżjoni BĊE/2014/6 dwar l-organizzazzjoni ta' miżuri ta' tħejjija għall-ġbir ta' mikrodejta dwar il-kreditu għall-iżvilupp u l-produzzjoni tal-istatistika mis-Sistema Ewropea tal-Banek Ċentrali (BĊE/2016/14)
      IL-KUNSILL GOVERNATTIV TAL-BANK ĊENTRALI EWROPEW,
      Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 5 u l-Artikolu 46.2 tiegħu,
      Wara li kkunsidra r-Regolament tal-Kunsill (KE) Nru 2533/98 tat-23 ta' Novembru 1998 dwar il-ġbir ta' tagħrif statistiku mill-Bank Ċentrali Ewropew (1), u b'mod partikolari l-Artikolu 8(5) tiegħu,
      Wara li kkunsidra l-kontribut tal-Kunsill Ġenerali,
      Billi:
      
                  (1)
               
               
                  Id-Deċiżjoni BĊE/2014/6 (2) tiddefinixxi l-miżuri ta' tħejjija li l-banek ċentrali tal-Eurosistema għandhom jieħdu sabiex iħejju għall-ġbir ta' mikrodejta dwar il-kreditu mis-Sistema Ewropea tal-Banek Ċentrali (SEBĊ).
               
            
                  (2)
               
               
                  Minn mindu ġiet adottata d-Deċiżjoni BĊE/2014/6, sar progress sinifikanti lejn l-istabbiliment ta' qafas għal żmien twil għall-ġbir ta' mikrodejta dwar il-kreditu li huwa bbażat fuq rekwiżiti armonizzati għar-rapportar statistiku.
               
            
                  (3)
               
               
                  Minħabba n-numru u l-kumplessità tar-rekwiżiti previsti għar-rapportar statistiku, l-iskeda ta' żmien għall-implimentazzjoni stipulat fid-Deċiżjoni BĊE/2014/6 għandha tiġi estiża sabiex is-SEBĊ u l-aġenti li jirrapportaw ikollhom żmien biżżejjed biex iħejju sew għall-ġbir ta' mikrodejta dwar il-kreditu. Peress li ser jgħaddi ammont sinifikanti ta' ħin qabel ma jibda r-rapportar attwali, l-iskeda ta' żmien ipprovduta fl-Artikolu 1 tad-Deċiżjoni BĊE/2014/6 għat-tlestija tal-fażi preparatorja għandha tiġi ssostitwita bi skadenza li tiżgura li l-fażi preparatorja tintemm meta jibda r-rapportar taħt il-qafas fit-tul għall-ġbir ta' mikrodejta dwar il-kreditu.
               
            
                  (4)
               
               
                  Din l-iskeda ta' żmien riveduta ser tapplika wkoll għal banek ċentrali nazzjonali (BĊNi) ta' Stati Membri li l-munita tagħom mhijiex l-euro f'sitwazzjonijiet fejn dawk il-BĊNi jikkooperaw mal-banek ċentrali tal-Eurosistema fuq il-bażi tar-Rakkomandazzjoni BĊE/2014/7 (3).
               
            
                  (5)
               
               
                  Skont l-Artikolu 3(2) tad-Deċiżjoni BĊE/2014/6 il-Kumitat tal-Istatistika (iktar 'il quddiem l-“KST”) jirrapporta annwalment lill-Kunsill Governattiv dwar il-progress miksub mill-BĊE u l-BĊNi individwali fir-rigward tal-implimentazzjoni min-naħa tagħhom ta' miżuri ta' tħejjija. Dan ir-rapport annwali għandu jinkludi informazzjoni miġbura mill-KST mingħand il-BĊNi kollha, inkluża informazzjoni dwar il-progress miksub mill-BĊNi b'deroga skont l-Artikolu 3(3) ta' dik id-Deċiżjoni. Ir-rapporti separati previsti fl-Artikolu 3(3) tad-Deċiżjoni BĊE/2014/6 m'għadhomx jitqiesu li huma neċessarji,
               
            
                  (6)
               
               
                  Għalhekk, id-Deċiżjoni BĊE/2014/6 għandha tiġi emendata kif meħtieġ,
               
            ADOTTA DIN ID-DEĊIŻJONI:
      Artikolu 1
      Emendi
      Id-Deċiżjoni BĊE/2014/6 hija emendata kif ġej:
      
                  (1)
               
               
                  Fl-Artikolu 1, it-tieni sentenza hija ssostitwita b'dan li ġej:
                  “Dan il-qafas fit-tul għandu, sal-bidu tal-ewwel trasmissjoni attwali ta' mikrodejta dwar il-kreditu mill-BĊNi lill-BĊE skont ir-Regolament (UE) 2016/867 tal-Bank Ċentrali Ewropew (BĊE/2016/13) (*), jinkludi: (a) bażijiet ta' dejta nazzjonali dwar il-mikrokreditu mħaddma mill-BĊNi kollha tal-Eurosistema, u (b) bażi ta' dejta komuni dwar il-mikrokreditu li hija kondiviża bejn il-membri tal-Eurosistema u li tikkonsisti f'mikrodejta dwar il-kreditu għall-Istati Membri kollha li l-munita tagħhom hija l-euro.
                  
                     (*)  Regolament (UE) 2016/867 tal-Bank Ċentrali Ewropew tat-18 ta' Mejju 2016 dwar il-ġbir ta' mikrodejta dwar il-kreditu u dwar ir-riskju tal-kreditu (BĊE/2016/13) (ĠU L 144, 1.6.2016, p. 44).”"
						
               
            
                  (2)
               
               
                  fl-Artikolu 3, il-paragrafu 2 huwa mibdul b'li ġej:
                  “2.   Il-KST għandu, wara li jikkunsidra l-pariri minn kumitati relevanti oħrajn tas-SEBĊ, iħejji d-deċiżjonijiet meħtieġa għall-implimentazzjoni tal-miżuri ta' tħejjija stipulati fil-paragrafu 1 u jissottomettihom għal adozzjoni lill-Kunsill Governattiv. Il-KST għandu jirrapporta lill-Kunsill Governattiv fuq bażi annwali dwar il-progress miksub mill-BĊE u l-BĊNi individwali, inklużi BĊNi b'deroga skont l-Artikolu 3(3).”
               
            
                  (3)
               
               
                  Fl-Artikolu 3, il-paragrafu 3 huwa mibdul b'li ġej:
                  “3.   Fir-rigward ta' BĊNi li jeħtieġu perijodu itwal ta' introduzzjoni gradwali matul il-fażi ta' tħejjija għall-iżvilupp jew il-kisba ta' aċċess għal bażijiet ta' dejta komprensivi ta' mikrodejta dwar il-kreditu, il-Kunsill Governattiv jista', matul il-fażi ta' tħejjija, jagħti derogi temporanji individwali mill-obbligu li jiġu applikati miżuri ta' tħejjija speċifiċi ddefiniti taħt il-paragrafu 1. Il-perijodu ta' kull deroga individwali għandu jkun limitat strettament għall-ħin minimu meħtieġ sabiex il-BĊN ikkonċernat jikseb matul il-fażi ta' tħejjija konformità mal-miżuri ta' tħejjija koperti minn din id-deroga, u fi kwalunkwe każ għandu jiġi ffissat b'mod li jippermetti li l-objettivi stipulati fl-Artikolu 1 jinkisbu fir-rigward tal-BĊNi tal-Eurosistema kollha. Id-drittijiet kollha ta' aċċess għal informazzjoni statistika kunfidenzjali dderivati minn mikrodejta dwar il-kreditu mibgħuta lill-BĊE bħala parti minn miżura ta' tħejjija speċifika għandhom jiġu sospiżi fir-rigward ta' kwalunkwe BĊN li jibbenefika minn deroga temporanja fir-rigward ta' din il-miżura. Il-Kunsill Governattiv jista' jiddeċiedi li għandhom jiġu imposti restrizzjonijiet ulterjuri fuq BĊNi individwali li jibbenefikaw minn kwalunkwe deroga taħt dan il-paragrafu.”;
               
            
                  (4)
               
               
                  Fl-Artikolu 4, il-paragrafu 1 huwa mibdul b'li ġej:
                  “1.   Sabiex jiġi żgurat l-allinjament kif suppost tal-mikrodejta dwar il-kreditu li għandha tinġabar għal żmien twil mal-ħtiġijiet statistiċi ta' utenti prospettivi tas-SEBĊ, il-KST għandu, matul il-fażi ta' tħejjija, jorganizza t-trażmissjoni annwali, fit-tmiem ta' Marzu ta' kull sena, mill-BĊNi lill-BĊE ta' mikrodejta dwar il-kreditu, relatata mat-30 ta' Ġunju u l-31 ta' Diċembru tas-sena ta' qabel, bl-użu ta' livell adegwat ta' anonomizzazzjoni u aggregazzjoni fir-rigward tat-tagħrif dwar il-mutwatarji, sabiex jiġi żgurat illi l-mutwatarji individwali ma jkunux jistgħu jiġu identifikati. L-ewwel trażmissjoni għandha sseħħ fl-aħħar ta' Marzu 2014, b'referenza għat-30 ta' Ġunju u l-31 ta' Diċembru 2013, u għandha tkun ibbażata fuq l-iskema ta' rapportar ta' referenza stabbilita fl-Anness. Kwalunkwe trażmissjoni oħra fuq bażi ad hoc għandha tiġi organizzata mill-KST fuq bażi volontarja u fuq il-bażi tal-iskema ta' rapportar li għandha tikkunsidra l-eżistenza ta' mikrodejta dwar il-kreditu disponibbli fil-pront u l-karatteristiċi tagħha, u tiżgura illi d-dejta miġbura tkun proporzjonata mal-istat tax-xogħol ta' tħejjija li jkun tlesta fil-ħin tat-trażmissjoni. Dejta dwar mutwatarji li jappartjenu għal setturi istituzzjonali li mhumiex korporazzjonijiet mhux finanzjarji tista' tiġi rrapportata matul il-fażi ta' tħejjija fuq bażi aggregata, sakemm il-BĊN jipprovdi tagħrif relevanti dwar il-metodoloġija.”
               
            
                  (5)
               
               
                  L-Anness tad-Deċiżjoni BĊE/2014/6 huwa emendat skont l-Anness ta' din id-Deċiżjoni.
               
            Artikolu 2
      Dħul fis-seħħ
      Din id-Deċìżjoni għandha tidħol fis-seħħ fil-jum tan-notifika tagħha lid-destinatarji.
      Artikolu 3
      Destinatarji
      Din id-Deċiżjoni hija indirizzata lill- BĊNi tal-Istati Membri li l-munita tagħhom hija l-euro.
      
         Magħmul fi Frankfurt am Main, it-18 ta' Mejju 2016.
         
            
               Il-President tal-BĊE
            
            Mario DRAGHI
         
      
      
         (1)  ĠU L 318, 27.11.1998, p. 8 (ĠU Edizzjoni Speċjali bil-Malti: Kapitolu 01, Volum 03, p. 23).
      
         (2)  Deċiżjoni BĊE/2014/6 tal-24 ta' Frar 2014 dwar l-organizzazzjoni ta' miżuri ta' tħejjija għall-ġbir ta' mikrodejta dwar il-kreditu għall-iżvilupp u l-produzzjoni tal-istatistika mis-Sistema Ewropea ta' Banek Ċentrali (ĠU L 104, 8.4.2014, p. 72).
      
         (3)  Rakkomandazzjoni BĊE/2014/7 tal-24 ta' Frar 2014 dwar l-organizzazzjoni ta' miżuri ta' tħejjija għall-ġbir ta' mikrodejta dwar il-kreditu mis-Sistema Ewropea tal-Banek Ċentrali (ĠU C 103, 8.4.2014, p. 1).
      
         ANNESS
         It-tabella tal-Anness tad-Deċizjoni BĊE/2014/6 hija mibdula bit-Tabella li ġejja:
         
            
                        “Tip
                     
                     
                        Attributi
                     
                     
                        Ħarsa ġenerali
                     
                     
                        Livell ta' anonimizzazzjoni
                     
                  
                        
                           Attributi tal-mutwanti Attributi
                        
                     
                     
                        Identifikatur tal-mutwanti
                     
                     
                        Identifikazzjoni tal-mutwanti skont il-kodifikazzjoni użata mir-Reġistru tad-Database tal-Istituzzjonijiet u l-Affiljati tas-SEBĊ (RDIA) (*).
                     
                     
                        Mhux anonimizzati
                     
                  
                        
                           Attributi tal-mutwatarju
                        
                     
                     
                        Identifikatur tal-mutwatarju
                     
                     
                        Identifikazzjoni alfanumerika tal-mutwatarju, biex jiġi żgurat li selliefa individwali ma jistgħux jiġu identifikati
                     
                     
                        Anonimizzat
                     
                  
                        Pajjiż ta' residenza
                     
                     
                        Pajjiż ta' residenza tal-mutwatarju, skont l-ISO 3166 standard (**).
                     
                  
                        Settur istituzzjonali
                     
                     
                        Settur istituzzjonali (jew sottosettur) tal-mutwatarju, skont il-klassifikazzjoni tal-ESA 2010. Is-sottosetturi li ġejjin huma rikjesti:
                        
                                    —
                                 
                                 
                                    Korporazzjonijiet mhux finanzjarji (S.11)
                                 
                              
                                    —
                                 
                                 
                                    Il-Bank ċentrali (S.121);
                                 
                              
                                    —
                                 
                                 
                                    Korporazzjoniet li jaċċettaw id-depożiti għajr għall-bank ċentrali (S.122)
                                 
                              
                                    —
                                 
                                 
                                    Fondi ta' suq tal-flus (S.123)
                                 
                              
                                    —
                                 
                                 
                                    Fondi ta' investiment li mhumiex MMF (S.124)
                                 
                              
                                    —
                                 
                                 
                                    Intermedjarji finanzjarji oħrajn, ħlief għall-korporazzjonijiet ta' assigurazzjoni u fondi ta' pensjoni (S.125)
                                 
                              
                                    —
                                 
                                 
                                    Awżiljari finanzjarji (S.126)
                                 
                              
                                    —
                                 
                                 
                                    Istituzzjonijiet finanzjarji kaptivi u mutwanti tal-flus (S.127)
                                 
                              
                                    —
                                 
                                 
                                    Korporazzjonijiet tal-assigurazzjoni (S.128)
                                 
                              
                                    —
                                 
                                 
                                    Fondi tal-pensjoni (S.129)
                                 
                              
                                    —
                                 
                                 
                                    Gvern ġenerali (S.13)
                                 
                              
                                    —
                                 
                                 
                                    Unitajiet domestiċi u istituzzjonijiet li m'għandhomx skop ta' qligħ li jservu unitajiet domestiċi (S.14 + S.15)
                                 
                              
                  
                        Settur tal-attività ekonomika
                     
                     
                        Klassifikazzjoni tal-mutwatarji (finanzjarji u mhux finanzjarji) skont l-attivitajiet ekonomiċi, skont il-klassifikazzjoni statistika ta' NACE rev.2 (***). Il-kodiċi tan-NACE għandhom jiġu rrapportati b'dettall ta' żewġ livelli (b'“diviżjoni”)
                     
                  
                        Daqs
                     
                     
                        Klassifikazzjoni ta' mutwatarji skont id-daqs tagħhom: mikro, żgħar, ta' daqs medju u kbar.
                     
                  
                        
                           Varjabbli tad-dejta tal-kreditu
                        
                     
                     
                        Identifikatur tas-self
                     
                     
                        Identifikazzjoni alfanumerika tas-self, kif użata minn istituzzjonijiet ta' kreditu f'livell nazzjonali.
                     
                     
                        —
                     
                  
                        Munita
                     
                     
                        Denominazzjoni tal-munita tas-self, skont l-ISO 4217 standard (**).
                     
                  
                        Tip ta' self
                     
                     
                        Klassifikazzjoni ta' self skont it-tip tagħhom:
                        
                                    —
                                 
                                 
                                    Fuq talba (sejħa) u avviż qasir (kont kurrenti)
                                 
                              
                                    —
                                 
                                 
                                    Dejn tal-karta ta' kreditu
                                 
                              
                                    —
                                 
                                 
                                    Riċevibbli kummerċjali
                                 
                              
                                    —
                                 
                                 
                                    Kirjiet finanzjarji
                                 
                              
                                    —
                                 
                                 
                                    Self ta' xiri mill-ġdid bil-maqlub
                                 
                              
                                    —
                                 
                                 
                                    Self għal żmien ieħor
                                 
                              
                  
                        Tip ta' kollateral
                     
                     
                        Tip ta' kollateral li jappoġġja s-self mogħti, kollateral ta' proprjetà immobbli, kollateral ieħor (inklużi titoli u deheb), l-ebda kollateral.
                     
                  
                        Maturità oriġinali
                     
                     
                        Maturità tas-self miftiehem fil-bidu jew f'data iktar tard ta' negozjar mill-ġdid; inqas minn jew ugwali għal sena, iktar minn sena.
                     
                  
                        Maturità residwa
                     
                     
                        Maturità li tirreferi għaż-żmien miftiehem tal-fidi tas-self; inqas minn jew ugwali għal sena, iktar minn sena.
                     
                  
                        Status mhux produttiv
                     
                     
                        Self fejn il-mutwatarju jkun inadempjenti.
                     
                  
                        Self sindikat
                     
                     
                        Ftehim ta' self wieħed li fih jipparteċipaw diversi istituzzjonijiet bħala mutwatarji.
                     
                  
                        Dejn subordinat
                     
                     
                        Strumenti ta' dejn subordinat jipprovdu pretensjoni sussidjarja fuq l-istituzzjoni emittenti li tista' tiġi eżerċitata biss wara li l- pretensjonijiet kollha bi status aktar għoli (eż. depożiti/self) ikunu ġew sodisfatti, u jkunu ngħatawlhom xi wħud mill-karatteristiċi ta' “ishma u ekwitajiet oħra”.
                     
                  
                        
                           Miżuri tad-dejta ta' kreditu
                        
                     
                     
                        Kreditu miġbud
                     
                     
                        Ammont totali ta' self pendenti (ammont prinċipali, mingħajr ma jitnaqqas tnaqqis fil-valur), aġġustament tar-riskju ta' kreditu rapportat iddikjarat gross, ħlief għal telf ta' kreditu rreġistrati bħala kanċellazzjoni.
                     
                     
                        —
                     
                  
                        Linji ta' kreditu
                     
                     
                        Ammont ta'kreditu mogħti imma mhux miġbud.
                     
                  
                        Arretrati
                     
                     
                        Kwalunkwe pagament (ammont) fuq self, li huwa ttardjat b'iktar minn 90 ġurnata.
                     
                  
                        Valur kollaterali
                     
                     
                        Valur kollaterali fil-ħin tar-rapportar.
                     
                  
                        Aġġustament speċifiku tar-riskju ta' kreditu
                     
                     
                        Provvediment għat-telf tas-self speċifiku għar-riskji tal-kreditu skont il-qafas tal-kontabbiltà sistematiku. Tali miżura għandha tiġi rrapportata biss għas-self mhux produttiv.
                     
                  
                        Assi ppeżati għar-riskju
                     
                     
                        Ammonti ta' skopertura ppeżati għar-riskju skont id-Direttiva 2006/48/KE tal-Parlament Ewropew u tal-Kunsill (****) jew atti suċċessivi.
                     
                  
                        Probabbiltà ta' inadempjenza (biss għal istituzzjonijiet ta' kreditu li japplikaw approċċ ibbażat fuq klassifikazzjonijiet interni biss)
                     
                     
                        Probabilità ta' inadempjenza ta' kontroparti f'perjodu ta' sena, skont id-Direttiva 2006/48/KE jew atti suċċessivi. Għal rapportar dwar kull mutwatarju individwali, għandha tiġi rrapportata medja ta' volum ippeżat.
                     
                  
                        Telf ta' inadempjenza (biss għall-istituzzjonijiet ta' kreditu li japplikaw approċċ ibbażat fuq klassifikazzjoni interna)
                     
                     
                        Proporzjon tat-telf dwar l-esponiment minħabba l-inadempjenza tal-kontroparti mal-ammont pendenti fl-inadempjenza, skont id-Direttiva 2006/48/KE jew atti suċċessivi. Għal rapportar dwar kull mutwatarju individwali, għandha tiġi rrapportata medja ta' volum ippeżat.
                     
                  
                        Rata tal-imgħax
                     
                     
                        Il-proporzjon, bħala perċentwal fis-sena, tal-ammont li d-debitur għandu jħallas lill-kreditur f'perjodu ta' żmien partikolari għall-ammont tal-kapital tas-self, depożitu jew garanzija ta' debitu, skont ir-Regolament (KE) Nru 63/2002 tal-Bank Ċentrali Ewropew (*****) jew atti suċċessivi. Għal rapportar dwar kull mutwatarju individwali, għandha tiġi rrapportata medja ta' volum ippeżat.
                     
                  
         
            (*)  Għal istituzzjonijiet finanzjarji monetarji (IFM), ara l-lista ppubblikata fuq is-sit elettroniku tal-BĊE fuq www.ecb.europa.eu.
         
            (**)  Kif ippubblikat mill-Organizzazzjoni Internazzjonali għall-Istandardizzazzjoni (ISO) fuq is-sit elettroniku tagħha fuq www.iso.org
         
            (***)  Kif ippubblikat mill-Kummissjoni Ewropea (Eurostat) fuq is-sit elettroniku tagħha fuq www.ec.europa.eu/eurostat.
         
            (****)  Direttiva 2006/48/KE tal-Parlament Ewropew u tal-Kunsill tal-14 ta' Ġunju 2006 rigward il-bidu u l-eżerċizzju tan-negozju tal-istituzzjonijiet ta' kreditu (ĠU L 177, 30.6.2006, p. 1).
         
            (*****)  Regolament (KE) Nru 63/2002 tal-Bank Ċentrali Ewropew tal-20 ta' Diċembru 2001, dwar statistika fuq rati ta' imgħax applikati minn istituzzjonijiet finanzjarji monetarji għal depożiti u self għal familji u korporazzjonijiet mhux finanzjarji (BĊE/2001/18) (ĠU L 10, 12.1.2002, p. 24).”.